ЈАВНО ПРЕДУЗЕЋЕ „ЕЛЕКТРОПРИВРЕДА СРБИЈЕ“ БЕОГРАД

ЕЛЕКТРОПРИВРЕДА СРБИЈЕ ЈП БЕОГРАД-ОГРАНАК ТЕНТ

Улица: Богољуба Урошевића- Црног број 44.

Место:Обреновац

Број:105-Е.03.01-539190/13-2018

Обреновац, 31.12.2018. године

На основу члана 54. и 63. Закона о јавним набавкама („Службeни глaсник РС", бр. 124/12, 14/15 и 68/15), Комисија за јавну набавку број 1761/2018 (3000/1702/2018), за набавку „Поправка и замена изолације постројења и уређаја на блоковима А1, А2 и А3 у ТЕНТ-А и на осталим блоковима по налогу Наручиоца“, на захтев заинтересованог лица, даје

ДОДАТНЕ ИНФОРМАЦИЈЕ ИЛИ ПОЈАШЊЕЊА

У ВЕЗИ СА ПРИПРЕМАЊЕМ ПОНУДЕ

**Бр. 4.**

Пет и више дана пре истека рока предвиђеног за подношење понуда, заинтересовано лице је у писаном облику од наручиоца тражило додатне информације односно појашњења а Наручилац у року од три дана од дана пријема захтева објављује на Порталу јавних набавки и интернет страници Наручиоца,следеће информације, односно појашњења:

**ПИТАЊЕ 1**:

У оквиру дела „ЕЛЕМЕНТИ ЗА ФОРМИРАЊЕ ЦЕНЕ И ОБАВЕЗА ИЗАБРАНОГ ПОНУЂАЧА ТОКОМ РЕАЛИЗАЦИЈЕ УГОВОРА“, наведено је да је обавеза понуђача да, између осталог, понуду састави са јединичним ценама и према законима и прописима РС. Затим, у члану 5. Модела уговора наведено је да су уговорне стране сагласне да се јединичне цене из основне понуде неће мењати у случају промене цена елемената на основу којих је формирана јединична цена радова (фиксна цена), за све време важења Уговора.

У осталом делу конкурсне документације је предвиђена и укупна цена која се уписује, па је очигледно конкурсна документација неусклађена.

Непходна је корекција конкурсне документације, тако да буде јасно заинтересованим лицима да су релевантне како јединичне, тако и укупна цена на који износ се и закључује уговор, како би конкурсна документација била у складу са чланом 61. ЗЈН.

**ОДГОВОР 1:**

Нетачни су наводи да је Конкурсна документација неусклађена. Наиме Конкурсном документацијом је дефинисано да производ количина и понуђених јединичних цена чини укупно понуђену цену исказану како у делу конкурсне документације „Образац структуре цене“ (Образац 2) тако и у делу конкурсне документације „Образац понуде“ (Образац 1), тачка 5 Цена и комерцијални услови понуде.

Додатно предвиђено је да се у Обрасцу понуде“ (Образац 1), тачка 5 Цена и комерцијални услови понуде упише понуђена цена која је добијена као производ количина и понуђених јединичних цена наведених у „Образац структуре цене“ (Образац 2), а исто тако и у моделу уговора члан 4. Цена.

**ПИТAЊE 2:**

У оквиру дела „КВАЛИТЕТ, ОБАВЕЗЕ И ПЕНАЛИ“ прописано је да је понуђач обавезан да омогући наручиоцу и контролу процеса производње материјала у фабрици произвођача укључујући и провере материјала на лицу места. Изабрани понуђач је дужан да наручиоцу на његов захтев омогући приступ код подизвођача, и произвођача, ради установљавања квалификованости за посао (пре овере уговора).

Сматрамо да не постоји логичка веза и објективан разлог захтевања наручиоца да обавеже понуђаче да омогуће контролу процеса производње материјала у фабрици и приступ код произвођача, укључујући и провере материјала на лицу места. Произвођач материјала није уговорна страна нити је члан заједничке понуде да би наручилац могао да врши код њега провере процеса производње. Сваки понуђач набавља потребан материјал у складу са техничком спецификацијом коју је наручилац прописао и доставља приликом реализације уговора све потребне документе у вези са тим материјалом, како би наручилац имао пун увид у квалитет материјала који ће бити уграђиван. Мишљења смо да је овакав захтев наручиоца потребно избрисати из конкурсне документације, јер није у логичкој вези са предметом јавне набавке и свакако не представља могућност коју предвиђа члан 93. ЗЈН, будући да произвођачи, када су добра (материјал) у питању, немају никакву обавезу према наручиоцу нити обрнуто. Сва пратећа документа која потврђују квалитет материјала ће бити на располагању наручиоцу у фази реализације уговора, па контрола процеса производње од стране наручиоца у фабрици произвођача заиста није адекватан начин провере квалитета и капацитета извођача.

**ОДГОВОР 2:**

Наручилац се слаже са заинтересованим лицем и у складу са тим ће изменити КД, односно избрисати захтев Наручиоца

**ПИТAЊE 3:**

У делу 4.2 „ДОДАТНИ УСЛОВИ ЗА УЧЕШЋЕ У ПОСТУПКУ ЈАВНЕ НАБАВКЕ ИЗ ЧЛАНА 76. ЗАКОНА“, захтеван је пословни капацитет, па је тражено да је понуђач у претходних пет година од дана објављивања Позива за подношење понуда на Порталу јавних набавки изводио радове који су предмет јавне набавке (термоизолација са скеларским радовима на котловском и турбинском постројењу) на термоелектранама снаге веће од 100МW у укупној вредности, не мањој од 70.000.000,00 динара без ПДВ-а, у уговореном року, обиму и квалитету и да до дана издавања потврде о референтним набавкама поштовао обавезе из гарантног рока.

Неопходно је кориговати конкурсну документацију у делу захтеваних радова у оквиру пословног капацитета, те исте одредити као термоизолацију и скеларске радове на термоелектранама снаге веће од 100МW, што би било у складу са предметом јавне набавке и не онемогућава понуђаче да припреме и поднесу понуду. Наиме, котловска и турбинска постројења нити било која друга нису релевантна за доказивање искуства на извршењу ове врсте радова, будући да се изводе увек на исти начин и у складу саважећим прописима и правилима струке, независно од врсте постројења. На наведени начин наручилац ће без логичког оправдања и у супротности са сврхом доказивања пословног капацитета неоправдано ограничити конкуренцију, па је потребно да се наведени услов коригује на предложени начин, који је довољно конкретан и односи се на предмет јавне набавке, али не ограничава заинтересована лица да поднесу понуду. Појашњења ради, радни параметри који владају на било којој опреми на којој се врши термоизолација немају никакав утицај на термичку изолацију, односно на термичку изолацију има утицај једино врста и квалитет материјала који се уграђује, квалитет изведених радова на самој монтажи и стандарди који се примењују, а стандарди који се примењују су апсолутно исти на свој термоенергетској опреми.

Због свега напред наведеног, није оправдано захтевати да су термоизолатерски радови изведени само на котловским и турбинским постројењима, јер нема разлике између тих и осталих постројења на којима се изводи термоизолација.

**ОДГОВОР 3:**

Наручилац се слаже са заинтересованим лицем и у складу са тим ће изменити КД.

**ПИТAЊE 4:**

Такође, као један од захтеваних доказа захтевано је и достављање копија уговора са понудом и предмером радова наведених у потврди, што је преобимна документација, а која се у претходних пар година стално доставља у поступцима јавних набавки и наручилац поседује све информације о свим понуђачима који могу да доставе понуде, а који имају релевантно искуство у овој области. Додатно, стручна оцена понуда је са тако обимном документацијом отежана и дуготрајнија, што само доводи до продужења поступка јавне набавке, а понуђачи су подвргнути обавези да штампају и копирају велике количине документације, која се може доказивати и изјавом, а да се након извршене стручне оцене та изјава и провери захтевањем достављања уговора, фактура и других доказа (или не, уколико наручилац већ поседује сву ту документацију из ранијих поступака).

**ОДГОВОР 4:**

Наручилац ће изменити конкурсну документацију у делу пословног капацитета.

*У складу са наведеним појашњењима Комисија ће израдити измене документације и исте објавити на Порталу јавних набавки и интернет страници Наручиоца.*

*Комисија ће размотрити да ли је већ одређен рок за подношење понуда примерен времену потребном за припрему прихватљиве понуде те* ***у случају да продужи рок****, о истом ће објавити обавештење о продужењу рока за подношење понуда на Порталу јавних набавки и интернет страници Наручиоца.*